Torsten Schack Pedersen (V), 2006-04-18:
Terrorisme er en uhyggelig forbrydelse.
Terroristernes absurde kamp ændres konstant, og især har den teknologiske udvikling givet terroristerne nye våben sådan rent bogstavelig talt i deres kamp, som ofte er mod de grundlæggende værdier, der kendetegner den vestlige verden.
Men ikke kun de våben, som terroristerne udfører deres handlinger med, er blevet mere og mere teknologiske, også de midler, som terroristerne benytter, ændres i takt med den teknologiske udvikling.
Terrorangrebene i New York, på Bali, i Madrid og i London har vist, at frie og åbne samfund er sårbare over for terrorister, som ikke skyer nogen midler overhovedet i deres menneskefjendske kamp.
Vi er derfor nødt til kritisk at gennemgå vores beredskab og vore muligheder for at bekæmpe terrorisme og terrorister.
Ingen er i tvivl om, at kommunikation er afgørende for, at terroristerne kan planlægge og udføre deres ugerninger.
Derfor er det også vigtigt, at de aflytningsmuligheder, vi traditionelt har haft i Danmark, også opdateres i takt med den teknologiske udvikling.
Teleselskaberne får fremover pligt til at indrette deres systemer, så indgreb i meddelelseshemmeligheden er mulig uanset teknologisk fremføringsform.
Hvis der foreligger en retskendelse til aflytning, skal det også være muligt rent teknisk at gennemføre den.
Det er vigtigt, at de indgreb, som er nødvendige i kampen mod terrorisme, kan foregå så hurtigt som muligt, og det forhold ordnes også med dette forslag.
Registrering af teleudbydere hos rigspolitiet skal bidrage til en hurtig behandling og klare opdaterede kontaktoplysninger.
Teleudbydere skal sørge for, at oplysninger om telefonnumre og abonnenter er korrekte og konstant opdaterede, og teleudbydere skal også udlevere abonnementsoplysninger uden en retskendelse.
Generelt må jeg sige, at det er meget vigtigt med et krav om en retskendelse, før oplysninger udleveres, men jeg må sige, jeg ser ikke nogen retssikkerhedsmæssige problemer i, at teleselskaber uden en retskendelse skal oplyse, hvem et bestemt telefonnummer tilhører.
Det svarer jo sådan set til, at politiet uden en retskendelse kan henvende sig til Centralregisteret for Motorkøretøjer for at få koblet en nummerplade sammen med en person.
Endelig giver lovforslaget mulighed for, at politiet får adgang til i særlige situationer at anvende udstyr, der kan forstyrre eller afbryde radio- og telekommunikation.
Det kunne eksempelvis være i situationer, hvor der er mistanke om, at mobiltelefoner skal bruges til at udløse en bombe – en situation, vi eksempelvis var vidne til i Madrid.
I Venstre bakker vi op om en forstærket indsats mod terrorisme.
Det kræver en bred indsats, og vi skal forholde os til den teknologiske udvikling og derfor også opdatere vores beredskab i kampen mod terrorisme og terrorister til den teknologiske virkelighed, vi oplever.
I Venstre mener vi, at dette forslag styrker kampen mod terrorismen.
Teknologiens udvikling giver os alle sammen flere muligheder, men det giver også flere muligheder for terrorister, og det er vi i et frit samfund nødt til at forholde os til.
Derfor støtter vi i Venstre det forslag som en del af det danske samfunds indsats mod terrorisme.